Autorităţile ucrainene au anunţat că bombardamentele ruse au vizat civili sâmbătă în regiunea Harkov din nord-estul ţării, în timp ce preşedintele Volodimir Zelenski a raportat succese ale trupelor care încearcă să contracareze un nou atac al Rusiei în aceeaşi regiune, informează Rador Radio România.
Procurorii ucraineni au comunicat că anchetează ca posibilă crimă de război un raid aerian al Rusiei asupra unei zone rezidenţiale din capitala regională, Harkov, în urma căruia au fost răniţi cinci civili, inclusiv o fată de 13 ani şi un băiat de 16 ani.
Reacția Moscovei
Moscova neagă că ar ţinti deliberat civili, însă mii de persoane au fost ucise şi rănite de la invadarea Ucrainei, în februarie 2022. Zelenski a declarat în discursul său video de noapte că forţele ucrainene îşi menţin poziţiile, în special în regiunea Harkov.
Cu toate acestea, Ministerul rus al Apărării a anunţat că forţele ruse au capturat localitatea Stariţia din regiunea Harkov sâmbătă, la opt zile după ce Rusia şi-a început ofensiva în zonă. Reuters nu poate confirma deocamdată independent informaţiile de pe front.